ؤشابتي

ؤشابتي (كاتتسمى حتى شابتي ؤلا شاوابتي، ؤ بزاف د السميات ؤخرين) هوما تماتيل د الݣنازات كانو كايخدّموهم ف الطقوس د الݣنازات ف مصر القديمة. السمية ديالهم جاية من كلمة 𓅱𓈙𓃀𓏏𓏭𓀾 "وشبتي" ب المصرية القديمة اللي عوضات النسخة القديمة ديالها 𓆷𓍯𓃀𓏏𓏭𓀾 "شوبتي" اللي يمكن هي الفورمة د النسبة د 𓈙𓍯𓃀𓆭 "شوْب" اللي كاتعني شجرة البرسا (Persea). لوشابتيات كانو كايتحطو ف القبر كا جزء من الدهاز د القبر ؤ الغرض منهم هو باش يوليو خدم ل الميت باش يضربو بلاصتو ݣاع الكرفي مور الموت. التماتيل كانو عادة ما كا يكونو هازّين عتلة على كتفهم ؤ سلة على ضهرهم، الشي اللي يقدر نفهمو منو بلي الغرض منهم هو يفلحو ؤ يزرعو ل الميت. عادة ما كايكون مكتوب عليهم ب الهيروغليفية غالبا ف الرجلين. كايكون عليه كتابة المفاد ديالها بلي راهم مستعدين يجاوبو الاستدعا د الالهة ليهم باش يخدمو مولاهم. العادة د تخدام لوشابتي بدات ف المملكة القديمة د مصر (جوايه 2600 تال 2100 ق. م) ب ستعمال ريوس عندهم حجم حقيقي مصنوعين من حجر الجير، ؤ اللي كانو كايدفنوهم مع المومياء. اغلب لوشابتيات كايكونو صغار ؤ مصنوعين ب عدد كبير - بعض المرات كايغطيو لارض اللي ضايرة ب التابوت كاملة. شي ؤشابتيات الستيتنائيّين كايكونو كبار ؤلا مصنوعين كا تحفة فنية حصريا ل مولاهم. ب سباب الوفرة د لوشابتيات ف ݣاع المراحل الزمنية د مصر القديمة ؤ الرغبة د المتاحف د العالم باش يپريزونطيو شي حاجة مالاثار د مصر القديمة، لوشابتيات ولاو من اكثر الحاجات اللي كايتعرضو ف المتاحف د العالم ف السيكصيو د ليجيپطولوجي (علم المصريات). حيت تصنعو ب اعداد كبيرة بزّاف، لوشابتيات هوما ؤ بوجعران كايشكلو اكبر عدد من الاتار المصرية اللي عاشت. ليتيمولوجيا ؤ التخدام د الكلمة. كلمة شابتي كاتنطابق على التماتيل اللي جات قبل من الديناستية رقم 21 ولكن غير اللي قبل من المرحلة المتوسطة (جوايه 2181-2055 ق. م)، ؤ غير ل التماتيل اللي منقوش عليهم الفقرة السادسة د كتاب الموتى. من غير هاد الشي، من الاحسن يتسمّاو ب العبارة العامة "تماتيل د الݣنازة". الشابتيات هوما عبارة على خدم اللي كايتكلفو يخدمو بلاصة الميت ؤ يديرو المهام اللي مطلوبة منو ف العالم السفلي. السمية د مول لوشابتي ولابدة تكون منقوشة عليه، زائد الجملة اللي كاتعطيهم لامر يبداو ف الخدمة ؤ اللي كاتكون مكتوبة بالهيراطيقية. الشاوابتي كانو عبارة على صنف بارز د تماتيل الݣنازة ف المنطقة د طيبة ف وقيتة المملكة الجديدة د مصر القديمة. عبارة ؤشابتي ولّات شايعة من مور الديناستية رقم 21 ؤ بقات كاتخدّم حتال عهد البطالمة. كاين اعتقاد من عند شي وحدين باللي عبارة ؤشابتي كاتعني "تابع" ؤلا "مجيب" (كايجاوب) باللوغة المصرية القديمة، حيت التمتال "كايجاوب" مولاه مور الموت ؤ كايضرب ف بلاصتو ݣاع الكرفي الروتيني د الحياة اليومية د مور الموت اللي الالهة پلانيفياتها للميت. واخا هاد التفسير د السمية صعيب بزاف توفقو مع السمية لوخرى د "شاوابتي". امثلة د ؤشابتيات من فترات د ديناستيات مختالفة. النقوشا. لوشابتيات غالبا ما كايكون منقوش عليها الفقرة السادة د كتاب الموتى ؤ اللي الطرجمة ديالها: «نوّر لوسيريس [السمية د الميت]، اللي الهدرة ديالو حق. نوض ؤ حيا اتمتال الشابتي! الا لوسيريس [السمية د الميت] طلبو منو يدير اي حاجة من الخدمة اللي خاصها تدّار خرت نتر (العالم السفلي)، يحيد عليه الحمل - سوا هاد الخدمة كانت تقلاب لارض، ؤلا تجر الما للساقيات، ؤلا تهز الرملة من الشرق ل الغرب. الشابتي كايجاوب: "غانديرها، انا هنا غير باش نجاوبك"»(مثال: الميت اللي سميتو رامسيس كانو غايوصفوه ب "لوسيريس رامسيس") ف شي حالات نادرة كانو كايكتبو فقرات ؤخرين من كتاب الموتى. من فوق هاد الشي، لوشابتيات غالبا ما كانو كايدكرو غا السمية ؤ لالقاب د مولاهم، بلا التعويدات د كتاب الموتى. قبل ما يبداو ينقشوها على التماتيل د الݣنازة، التعويدة كانت كاتكتب على النعوشا د اواسط القرن 12 ف دير برشة (جوايه 1850 ق. م) ؤ اللي معروفة اليوم ب التعويدة رقم 472 د الكتابات د النعوشا. تاريخ التخدام. اول اشارة ل لوشابتيات كانت ف التعويدة رقم 472 ديال الكتابة د النعوشا، بداو كايبانو ف الفراش د القبورا ف شكل مجسمات صغيرة من عهد الحكم د منتوحتب التاني د الديناستية رقم 11. شي وحدين كايعتاقدو باللي بداو كايعوضو بطريقة رمزية القرابين البشرية د الخدم ؤ العبيد اللي كانو كايضحيو بيهم ؤ يدفنوهم مع مولاهم. هاد النضرية شوية ضعيفة حيت كاينة مدة طويلة كاتفرق بين اخر قربان د الدفن ؤ بينات الوقية فين بانو لوشابتيات. كانو كايفرقو بين لوشابتيات ؤ التماتيل العادية بانهم كايكون منقوش عليهم السمية د الميت، اللقب ؤلا الخدمة ديالو، ؤ غالبا كاتكون منقوشة عليهم حتى التعويدة رقم 472 د الكاتبة د النعوشا ؤلا الحوار د لوشابتي اللي موجود ف الفقرة السادسة د كتاب الموتى ف وقيتة الديناستية رقم 18 ف عهد الحكم د اخناتون، التماتيل د لوشابتي كانو كاينقشو عليهم قربان موجه ل الدوارة د الشمش اتون، ف بلاصة الحوار د لوشابتي التقليدي. كان عند المصريين اعتقاد باللي لوشابتي كاتانيما بطريقة سحرية من مور ما الميت كايتحاسب. ؤ باللي لوشابتي كايخدم عند الميت ؤ كاينوب عليه ف المشاغيل اليومية ديالو، خصوصا اللي عندها علاقة ب الفلاحة. ابتداءا من المملكة الجديدة، ولاو كايعيطو ل لوشابتي ب الخدّام. ابتداءا من الديناستية رقم 21 لوشابتيات ولاو كتار بزاف ف المقابر. ف شي مقابر لارض كاملة كاتكون مغطية غير بيهم. فشي مقبارات ؤخرين لوشيبتيات كايكون مستفين ؤ منضنين ف صنادق لوشيبتيات. شي مقبارات وصل فيهم العدد د لوشابتيات ل مئات. الفراعنة كان عندهم عدد كبير بزاف د لوشابتيات ف المقابر ديالهم ل درجة بلي الملك طاهارقة مثلا كان عندو الف منهم ف قبرو. ف شي مقبرات كانو الرايس د لوشابتي ؤلا القايد د لوشابتي شاد ف يدّو مصويطة ؤ اللي كايكون مسؤول على ݣروپ د عشرة د لوشابتيات (المصرين كانو كيخدمو بزاف ب الرقم 10 ف التقسيمات ليدارية بحال العسكر) هاد الريوسا ولاو نادرين ف الفترة المتاخرة. المقبرة د توت عنخ امون كان فيها عدد كبير د لوشابتيات ب احجام مختالفة ؤ اغلبيتهم كانو مزينين ب عبارات ب الهيروغليفية. كانو مقسّمين ل ݣروپات، شي وحدين فيهم كانو كايبجّلو الالهة د ؤسيريفورم، شي وحدين كانو مغلفين ب الدهب ؤ شي وحدين كانو عاديين مصاوبين مالخشب ؤلا الفايانص. الشكل ؤ المواد المخدّمة. لوشابتيات كانو غالبا على شكل مومياوات، ولكن ف عهد الحكم د الديناستية رقم 18 د تحتمس الخامس، بداو كايصاوبوهم على شكل خدم هازين سلات، كيوسا، ؤ الدوزان د الفلاحة. شي ؤشابتيات مزوقين بزاف ب الشكال ؤ اللوان فاش كايكونو مصنوعين من المينا د الجاج. كانو مصاوبين حتى من الفخّار، العود، ؤ الحجر ؤ القدام منهم كانو مصنوعين من الشمع. التماتيل المعطلين من مواد اللي كاتدوم بحال: الحجر، الطين المحروق، المعدن، الجاج ؤ غالبا من الفايانص المصري. لوشابتيات المصنعوين ل اللي لاباش عليهم كانو غالبا تحف فنية صغيورة مصاوبة سيرموزير. بينما لوشابتيات اللي موجهين للعامة ولاو سطوندار - مصاوبين ب نفس القوالب ؤ ما فيهمش بزاف د التفاصيل. المستوى د السطوندارزاسيو كان يختالف. واحد الدراسة على التركيبة ؤ المورفولوجيا د لوشابتيات المصاوبين من الفايانص كاتقتارح باللي وصف لوشابتيات باللي كانو كايتصاوبو بالجملة يقدر يكون تبسيط كتر من اللازم ل پروصيص اللي معقّد ؤ اللي من الاحسن يتوصف ب الباتش-پروصيصين.